Lakáshitelek: ma fontos változások lépnek életbe
A ma befogadott jelzáloghitel-igénylések esetében már az október 1-jétől érvényes adósságfék-szabályokat kell alkalmazniuk a hitelintézeteknek, vagyis mától él a szelektív szigorítás. Jó hír viszont a lakáshitel-felvevőknek, hogy a közjegyzői díjak emelését januárra halasztották.
Eddig a legális nettó jövedelmük 50%-ának (legalább 400 ezer forintos jövedelemnél 60%-ának) megfelelő havi törlesztőrészletig mehettek el a hitelfelvevők, vagyis úgy kellett hitelt felvenni, hogy a vállalt törlesztőrészlet ne legyen magasabb a nettó jövedelem felénél. Mától ez az alábbi táblázat szerint változott: kamatperiódustól függően 25%, illetve 35% (magasabb jövedelműeknél 30%, illetve 40%) lesz az új arány (jövedelemarányos törlesztőrészlet mutató = JTM) a rövidebb kamatperiódusú hiteleknél. Vagyis szelektív szigorításról van szó, amely a hosszú távon fix kamatozású hiteleket nem érinti.
A lépéssel egyértelműen a hosszabb kamatperiódus felé szeretné terelni az MNB a hitelfelvevőket, ami az új lakáshitelek esetében már jórészt megvalósult: a lakáshitelek 87%-át júliusban már egy évnél hosszabb kamatperiódussal vették fel a háztartások. Ugyanakkor ezen belül a még mindig viszonylag kockázatos 3-5 éves kamatperiódusú hitelek aránya is magas (46%) volt, ezek helyett az 5 évnél hosszabb kamatperiódust preferálja a szabályozás, amelyek döntő részben 10 éves kamatperiódusú, illetve a futamidő végéig fix kamatozású hitelek.
Várakozásaink szerint az alábbi hatásai lesznek az új szabályozásnak:

-   legfontosabb hatásként a magasabb jövedelemarányos törlesztőrészletet vállaló hitelfelvevőket a változó és a 3-5 éves kamatozás helyett a 10 éves kamatperiódusú lakáshitelek felvételére ösztönzi, így magasabb kamat és törlesztőrészlet mellett biztonságosabbá teszi a lakáshitelezést,
-   a hitelfelvevők egy része a tervezettnél hosszabb futamidővel, kisebb hitelösszeggel vagy a hitelfelvétel elhalasztásával is reagálhat az új szabályokra, ez azonban legfeljebb a növekedés ütemét vetheti kissé vissza a lakáshitelek piacán,
-   nem fogja jelentősen befolyásolni a piacot, de racionális megoldásként adja magát a lakáshitel lakás-takarékpénztári termékkel való kombinációja is, amellyel legálisan megkerülhető az új adósságfék-szabályozás.
finanszírozás, hitel, adósságfék, lakáshitel